এ দিন সাংবাদিক বৈঠকে বিধায়ক জ্যোৎস্না মান্ডি বলেন, এই প্রকল্পের নাম দেওয়া হয়েছে ‘সপহৎ’। এটি একটি সাঁওতালি শব্দ। এর অর্থ ‘সাহায্য করা’। এত দিন পর্যন্ত জঙ্গলমহলের সাধারণ মানুষকে তাদের বিভিন্ন কাজের জন্য বিভিন্ন জায়গায় ছোটাছুটি করতে হত। সে জন্যই তাদের কথা ভেবে এই কেন্দ্র চালু করার পরিকল্পনা নেওয়া হয়। জেলাশাসক ড.উমাশঙ্কর এস বলেন, জঙ্গলমহলের মানুষ এখন থেকে যাতে এক ছাতার নীচে থেকে সব ধরনের সরকারি কাজে সহায়তা পেতে পারেন সেই জন্যই একক-কেন্দ্রিক সহায়তা কেন্দ্র চালু করা হল। জেলাশাসকের কথায়, শুধু বাঁকুড়া জেলা নয়, এ রাজ্যেই এ ধরনের পরিষেবা এই প্রথম চালু হল। পরবর্তী পর্যায়ে জেলার বাকি দুই মহকুমা ও ব্লক স্তরেও এই ধরনের উদ্যোগ নেওয়া হবে। একই সঙ্গে তিনি আরও বলেন, আদিবাসী সম্প্রদায়ের মানুষের জন্য এই পরিষেবা চালু হলেও বরিষ্ট নাগরিক ও প্রতিবন্ধীরাও এখান থেকে এই পরিষেবার সুযোগ পাবেন।